KUN ลุยบิ๊กโปรเจกต์ “คุณาลัย นาวาร่า รังสิต-คลอง 2” 7.3 พันล. หลัง KKP ไฟเขียวปล่อยกู้
KUN เดินหน้าลุย “คุณาลัย นาวาร่า รังสิต-คลอง2” มูลค่า 7,300 ลบ. หลัง KKP ไฟเขียวสนับสนุนสินเชื่อวงเงิน 1,466 ลบ. สยายปีกเจาะกลุ่มลูกค้ากลาง-บน ภายใต้แนวคิด Profound Living in the Theory of Nature ที่เน้นความสมดุลทางธรรมชาติ พร้อมจ่อเปิดการขาย Q4/66
KUN เดินหน้าลุย “คุณาลัย นาวาร่า รังสิต-คลอง2” มูลค่า 7,300 ลบ. หลัง KKP ไฟเขียวสนับสนุนสินเชื่อวงเงิน 1,466 ลบ. สยายปีกเจาะกลุ่มลูกค้ากลาง-บน ภายใต้แนวคิด Profound Living in the Theory of Nature ที่เน้นความสมดุลทางธรรมชาติ พร้อมจ่อเปิดการขาย Q4/66
3 เม.ย. 2566

นางประวีรัตน์ เทวอักษร ประธานเจ้าหน้าที่บริหาร บริษัท วิลล่า คุณาลัย จำกัด (มหาชน) หรือ KUN เปิดเผยว่า บริษัทฯ ได้ร่วมลงนามสัญญาสนับสนุนสินเชื่อเงินกู้กับธนาคารเกียรตินาคินภัทร จำกัด (มหาชน) หรือ KKP เป็นวงเงินจำนวน 1,466 ล้านบาท เพื่อการพัฒนาโครงการคุณาลัย นาวาร่า รังสิต-คลอง2 (Kunalai NAVARA Rangsit-Klong2) โซนทิศเหนือของกรุงเทพฯ ซึ่งเป็นโครงการแรกที่บริษัทฯได้พัฒนาบนทำเล จังหวัดปทุมธานี
สำหรับทำเลของโครงการคุณาลัย นาวาร่า รังสิต-คลอง2 มีมูลค่าโครงการรวม 7,300 ล้านบาท ตั้งอยู่บนถนนรังสิต-นครนายก ซึ่งจะพัฒนาโครงการในรูปแบบบ้านเดี่ยว 2 ชั้น มีจำนวน 866 ยูนิต ภายใต้แนวคิด Profound Living in the Theory of Nature ที่เน้นความสมดุลทางธรรมชาติ และเพิ่มพื้นที่ทำกิจกรรมให้กับทุกครอบครัว โดยเบื้องต้นคาดว่าจะเปิด Soft Opening ได้ในไตรมาสที่ 2/2566 นี้ และจะเปิด Grand Opening อย่างเป็นทางการภายในไตรมาส 4/2566
“การที่ KUN เจาะตลาดโซนรังสิต เนื่องจากมองว่าโซนดังกล่าวมีศักยภาพ อัตราการขยายตัวของที่อยู่อาศัยเพิ่มขึ้นต่อเนื่อง และยังมีสิ่งอำนวยความสะดวกครบ อาทิ ห้างสรรพสินค้า, โรงพยาบาล, โรงเรียน, มหาวิทยาลัย นอกจากนี้ โซนรังสิต ยังเป็นโซนที่สามารถเดินทางเข้ากรุงเทพฯ ได้สะดวก และมองว่ายังมีดีมานด์การพัฒนาในพื้นที่หลายโครงการที่เกิดขึ้น เช่น รถไฟฟ้าสายสีแดง บางซื่อ-รังสิต หรือ รถไฟฟ้าสายสีเขียว หมอชิต-คูคต จึงทำให้โซนรังสิต เป็นโซนที่อยู่อาศัยที่น่าจับตาในอนาคต ซึ่งจากปัจจัยดังนั้น ส่งผลให้ KUN เร่งพัฒนาโครงการ “คุณาลัย นาวาร่า รังสิต-คลอง2”เพื่อเจาะไข่แดงในโซนดังกล่าว ให้ตอบโจทย์ความต้องการลูกค้ากลุ่มที่ต้องการที่อยู่อาศัยจริง (เรียลดีมานด์) ในโซนกรุงเทพตอนเหนือ” นางประวีรัตน์ กล่าว
นอกจากนี้ นางประวีรัตน์ ยัง ประเมินภาพรวมอสังหาริมทรัพย์ในครึ่งแรกว่า จากการคาดการณ์มองว่า กำลังซื้อกลุ่มที่ต้องการที่อยู่อาศัยจริง (เรียลดีมานด์) เริ่มกลับมาฟื้นตัว หลังจากภาพรวมเศรษฐกิจปรับตัวในทิศทางที่ดีขึ้น ซึ่งสอดรับกับดีมานด์ที่อยู่อาศัยแนวราบยังคงเพิ่มสูงขึ้น หลังจากกำลังซื้อเริ่มกลับมาสู่ภาวะปกติ เป็นผลจากการฟื้นตัวของเศรษฐกิจภายหลังจากมีการเปิดประเทศ ส่งผลให้กลุ่มสถาบันการเงินกลับมาพิจารณาการปล่อยสินเชื่อให้กับลูกค้าในกลุ่มที่เคยได้รับผลกระทบจาก โควิด-19 มากขึ้น อาทิ กลุ่มธุรกิจร้านอาหารและโรงแรม กลุ่มธุรกิจสายการบิน และกลุ่มธุรกิจท่องเที่ยว เป็นต้น ซึ่งจากปัจจัยทั้งหมดดังกล่าวก็จะส่งอานิสงค์เชิงบวกต่อบริษัทฯ
“บริษัทฯ อยากเห็นนโยบายการส่งเสริมภาคอสังหาริมทรัพย์อย่างต่อเนื่อง แม้ว่าในช่วงต้นปี 2566 ภาครัฐได้ออกมาตราการกระตุ้นภาคอสังหาริมทรัพย์ อาทิ การออกมาตราการลดค่าจดทะเบียนการโอนอสังหาริมทรัพย์จากร้อยละ 2 เหลือร้อยละ 1 และลดค่าจดทะเบียนการจำนองอสังหาริมทรัพย์จากเดิมร้อยละ 1 เหลือร้อยละ 0.01 ซึ่งจะเป็นปัจจัยกระตุ้นการซื้ออสังหาริมทรัพย์ ได้ในระดับหนึ่ง แต่ก็ยังคงหวังว่าภาครัฐจะมีนโยบายกระตุ้นอสังหาริมทรัพย์อย่างต่อเนื่อง
ทั้งเรื่องการนำมาตรการผ่อนคลายเกณฑ์การกำกับการดูแลสินเชื่อที่อยู่อาศัย (LTV) ของธนาคารแห่งประเทศไทย ซึ่งจะช่วยเพิ่มโอกาสในการขอสินเชื่อ และจะเป็นการกระตุ้นกำลังซื้อได้เพิ่มขึ้น รวมทั้งนโยบายการถือครองที่ดินของชาวต่างชาติ ซึ่งเป็นนโยบายที่ทำให้ชาวต่างชาติตัดสินใจมาใช้ชีวิตในประเทศไทยได้ง่ายขึ้น ซึ่งจะเพิ่มกำลังซื้อจากชาวต่างชาติที่ต้องการมาอาศัยในประเทศไทย” นางประวีรัตน์ กล่าว
ด้าน นายวิศรุต  ปัญญาภิญโญผล ผู้อำนวยการอาวุโส ฝ่ายสินเชื่อธุรกิจอสังหาริมทรัพย์ KKP เปิดเผยถึง การสนับสนุนทางการเงิน ให้กับ KUN ว่า วิลล่า คุณาลัย เป็นบริษัทฯ ที่มีประสบการณ์ด้านการพัฒนาอสังหาริมทรัพย์มาอย่างยาวนาน และเป็นลูกค้าของธนาคารเกียรตินาคินภัทรมามากกว่า 15 ปี ทำให้ธนาคารได้เห็นการเติบโตของบริษัทฯ มาตลอด ว่าบริษัทฯ มีทีมงานที่เชี่ยวชาญ สามารถทำผลงานได้ตามเป้าหมายในทุกโครงการ
อีกทั้ง ยังจดทะเบียนในตลาดหลักทรัพย์ และถือเป็นหนึ่งในบริษัทฯ ที่มีฐานะทางการเงินมั่นคง ในครั้งนี้ ธนาคารเกียรตินาคินภัทรจึงได้เข้ามาสนับสนุนสินเชื่อเพื่อการพัฒนาโครงการ คุณาลัย นาวาร่า รังสิต-คลอง 2 หรือโครงการแรกของบริษัทฯ ที่มาพัฒนาในโซนจังหวัดปทุมธานี มีวงเงินอยู่ที่ 1,446 ล้านบาท ซึ่งนับได้ว่าเป็นวงเงินสินเชื่อพัฒนาโครงการที่สูงเป็นประวัติการณ์ของบริษัทฯ